Rapport Speċjali Nru 7/2013 “Il-Fond Ewropew ta' Aġġustament għall-Globalizzazzjoni wassal għal valur miżjud tal-UE bir-riintegrazzjoni ta’ ħaddiema li jkunu tilfu l-impjieg tagħhom?”





GLOSSARJU Appoġġ għall-introjtu tal-ħaddiema : L-infiq fi flus kontanti li jikkumpensa għall-qgħad. Dan jinkludi pagamenti għat-telf ta’ impjieg mir-riżorsi pubbliċi kif ukoll pensjonijiet lill-benefiċjarji qabel ma jilħqu l-età "standard" tal-pensjoni jekk dawn il-pagamenti jsiru minħabba li ma jkollhomx xogħol jew inkella għal raġunijiet tal-politika tas-suq tax-xogħol. Ara "An Interpretative Guide to the OECD Social Expenditure Database" (Gwida Interpretattiva għad-Database tan-Nefqa Soċjali tal-OECD), OECD, 2007. DĠ Baġit : Direttorat Ġenerali għall-Baġit. DĠ Impjiegi, Affarijiet Soċjali u Inklużjoni : Direttorat Ġenerali tal-Impjiegi, l-Affarijiet Soċjali u l-Inklużjoni FEG : Fond Ewropew ta’ Aġġustament għall-Globalizzazzjoni. FSE : Fond Soċjali Ewropew. OECD : Organizzazzjoni għall-Kooperazzjoni u l-Iżvilupp Ekonomiċi; attwalment 21 Stat Membru tal-UE huma membri tal-OECD. QEA : Il-Qorti Ewropea tal-Awdituri (jew "il-Qorti"). Valur miżjud tal-UE : Il-valur miżjud tal-UE huwa l-valur li azzjoni tal-UE żżid mal-valur li kien jinħoloq mod ieħor minn Stati Membri li jaġixxu waħedhom. SOMMARJU EŻEKUTTIV I. Il-Fond Ewropew ta’ Aġġustament għall-Globalizzazzjoni (FEG) ġie stabbilit fl-2006 sabiex tintwera s-solidarjetà tal-UE lejn il-ħaddiema milquta minn telf ta’ impjieg fuq bażi massiva. Il-FEG għandu jiffaċilita r-riintegrazzjoni fl-impjieg ta’ dawk il-ħaddiema billi jipprovdi kontribuzzjonijiet finanzjarji għal pakketti ta’ servizzi personalizzati li jkunu kkoordinati u ta’ żmien limitat. Dawn il-pakketti jinkludu miżuri attivi tas-suq tax-xogħol bħal taħriġ, għajnuna għal impjieg indipendenti, formazzjoni u rikollokament. Bosta drabi jinkludu wkoll appoġġ għall-introjtu u benefiċċji oħra mħallsa lill-ħaddiema. II. Il-Fond Soċjali Ewropew (FSE) jappoġġa wkoll lill-ħaddiema li jkunu tilfu l-impjieg tagħhom, prinċipalment permezz ta’ programmi ta’ tagħlim tul il-ħajja. Madankollu, filwaqt li l-għan tal-FSE huwa li jindirizza l-iżbilanċi strutturali fuq perjodu twil, il-FEG ġie mfassal biex jindirizza sitwazzjonijiet ta’ emerġenza fuq perjodu qasir u ad hoc. III. Sal- 31 ta’ Diċembru 2012, il-pakketti ta’ għajnuna tal-FEG kienu jirrappreżentaw EUR 627 miljun għal 89 applikazzjoni approvata tal-Istati Membri. Il-FEG jikkofinanzja miżuri b’rata ta’ 50 % jew 65 %, fejn il-bilanċ jiġi pprovdut mill-Istat Membru kkonċernat. IV. Il-Qorti kkonkludiet li: (a) Kważi l-ħaddiema kollha eliġibbli għall-FEG ġew offruti miżuri personalizzati u kkoordinati tajjeb. (b) Kull miżura tal-FEG tista’ tkun eliġibbli wkoll għall-FSE u xi wħud mill-Istati Membri ppreferew jużaw l-FSE aktar milli l-FEG. (c) Ma ġie stabbilit l-ebda objettiv kwantitattiv ta’ riintegrazzjoni. Barra dan, id-data eżistenti mhijiex adegwata biex tiġi vvalutata l-effettività tal-miżuri fir-riintegrazzjoni tal-ħaddiema fl-impjieg. (d) Il-FEG ipprovda valur miżjud tal-UE meta ntuża għall-kofinanzjament ta’ servizzi għall-ħaddiema li tilfu l-impjieg tagħhom jew ta’ benefiċċji li normalment ma jeżistux taħt is-sistemi tal-Istati Membri ta’ benefiċċji tal-qgħad. (e) Madankollu, fil-każijiet kollha awditjati, il-Qorti identifikat miżuri biex tipprovdi lill-ħaddiema b’appoġġ għall-introjtu, li kieku kien jitħallas xorta waħda mill-Istati Membri. Sittax mid-19-il Stat Membru li bbenefikaw mill-FEG inkludew miżuri ta’ appoġġ għall-introjtu fil-pakketti tagħhom. Fil-livell globali, il-miżuri ta’ appoġġ għall-introjtu rrappreżentaw 33 % tal-ispejjeż rimborżati għall-każijiet kollha tal-FEG. (f) Il-proċedura ta’ approvazzjoni tal-FEG, li teħtieġ proċedura baġitarja ad hoc, hija twila ħafna. Dan ifixkel is-solidarjetà tal-UE mal-ħaddiema li jkunu tilfu l-impjieg tagħhom, immirati. V. Il-Qorti tirrakkomanda li: (a) L-Istati Membri u l-Kummissjoni jieħdu l-passi meħtieġa sabiex jiżguraw id-disponibbiltà ta’ data aġġornata u affidabbli għall-monitoraġġ tal-ilħuq tal-objettivi, kif ukoll għat-tqabbil tar-riżultati tad-diversi miżuri. (b) Il-Parlament Ewropew, il-Kunsill u l-Kummissjoni jikkunsidraw li jillimitaw il-finanzjament mill-UE għall-miżuri li probabbilment jipprovdu valur miżjud tal-UE, aktar milli jiffinanzjaw l-iskemi nazzjonali ta’ appoġġ għall-introjtu tal-ħaddiema, li diġà jeżistu. (c) Il-Parlament Ewropew, il-Kunsill u l-Kummissjoni jikkunsidraw, bħala alternattiva għall-iskema attwali tal-FEG, il-possibbiltà li jiġi adattat il-qafas tal-FSE u l-allokazzjonijiet tal-finanzjament tiegħu sabiex il-ħaddiema milquta minn telf ta’ impjieg fuq bażi massiva jiġu appoġġati iżjed malajr. INTRODUZZJONI 1. Il-Fond Ewropew ta’ Aġġustament għall-Globalizzazzjoni (FEG) ġie stabbilit fl-2006 sabiex tintwera s-solidarjetà tal-UE lejn il-ħaddiema milquta minn telf ta’ impjieg fuq bażi massiva. Il-FEG għandu jiffaċilita r- riintegrazzjoni fl-impjieg ta’ dawk il-ħaddiema billi jipprovdi kontribuzzjonijiet finanzjarji għal pakketti ta’ servizzi personalizzati li jkunu kkoordinati u ta’ żmien limitat [1]. Dawn il-pakketti jinkludu miżuri attivi tas-suq tax-xogħol bħal taħriġ, għajnuna għal impjieg indipendenti, formazzjoni u rikollokament. Bosta drabi jinkludu wkoll appoġġ għall-introjtu u benefiċċji oħra mħallsa lill-ħaddiema. 2. Il-FEG ma jagħmilx parti mill-Qafas Finanzjarju Pluriennali. Bħala riżultat ta’ dan kull applikazzjoni għal appoġġ mill-FEG li tiġi ppreżentata minn Stat Membru trid tgħaddi minn valutazzjoni bir-reqqa min-naħa tal-Kummissjoni u tikseb l-approvazzjoni mill-awtorità tal-baġit tal-UE (il-Kunsill u l-Parlament Ewropew). Il-Kummissjoni tikkondividi l-ġestjoni tal-FEG mal-Istati Membri. 3. Ħaddiema li jkunu tilfu l-impjieg tagħhom jistgħu jibbenefikaw ukoll mill-Fond Soċjali Ewropew, prinċipalment permezz ta’ programmi ta’ tagħlim tul il-ħajja. Madankollu, billi l-għan tal-FSE huwa li jindirizza l-iżbilanċi strutturali fuq perjodu twil, il-FEG ġie mfassal sabiex jindirizza sitwazzjonijiet ta’ emerġenza fuq perjodu qasir u ad hoc. 4. Il-FEG jappoġġa lill-ħaddiema li jkunu tilfu l-impjieg tagħhom bħala riżultat ta’ tibdil strutturali kbir fil-mudelli kummerċjali tad-dinja minħabba l-globalizzazzjoni (500 każ ta’ telf ta’ impjieg jew iżjed [2] f’impriża waħda jew iżjed fl-UE) fejn dak it-telf ta’ impjieg għandu impatt ħażin sinifikanti fuq l-ekonomija reġjonali jew lokali (il-"kriterju tal-kummerċ"). F’dan ir-rigward, l-Istati Membri applikanti għandhom juru li t-telf ta’ impjieg huwa marbut ma’ żieda sostanzjali ta’ importazzjonijiet fl-UE, il-waqgħa rapida tas-sehem tas-suq tal-UE f’settur partikolari jew id-delokalizzazzjoni lejn pajjiżi terzi. 5. Permezz ta’ deroga, mill- 1 ta’ Mejju 2009 sal- 31 ta’ Diċembru 2011, il-FEG kien applikabbli wkoll għall-ħaddiema li tilfu l-impjieg tagħhom bħala riżultat dirett tal-kriżi finanzjarja u ekonomika globali (il-"kriterju tal-kriżi") [3]. 6. Pereżempju, meta l-effetti tal-kriżi ħarbtu l-industrija Daniża tal-bini tal-vapuri, il-konsegwenza kienet li kien hemm telf ta’ impjieg. F’dak l-Istat Membru, il-FEG appoġġa lill-ħaddiema tal-aħħar tarzna Daniża li tilfu l-impjieg tagħhom (ara l-Istampa 1). Eżempju ieħor huwa l-industrija Ġermaniża tal-provvista tal-karozzi, li ntlaqtet b’mod partikolari fir-reġjuni tas-Sassonja ta’ Isfel u t-Tramuntana tar-Renu-Westfalja (ara l-Istampa 2). 7. Mid- 9 ta’ Marzu 2007 (id-data tal-ewwel applikazzjoni) sal- 31 ta’ Diċembru 2012, l-għajnuna totali mill-FEG approvata kienet tammonta għal EUR 627 miljun (EUR 379 miljun mill-baġit tal-UE u EUR 247 miljun mill-Istati Membri) għal 89 applikazzjoni approvata [4] minn limitu massimu baġitarju annwali ta’ EUR 500 miljun waqt il-perjodu 2007-2013. Il-FEG jikkofinanzja miżuri b’rata ta’ 50 % jew 65 % [5], fejn id-differenza tiġi pprovduta mill-Istat Membru kkonċernat. 8. Attwalment il-FEG huwa skedat li jibqa’ għaddej sal- 31 ta’ Diċembru 2013. Madankollu l-Kummissjoni pproponiet li tkompli b’Regolament ġdid dwar il-FEG sal- 31 ta’ Diċembru 2020 [6]. Stampa 1 +++++ TIFF +++++ © Park Industrijali ta’ Lindø A/S. Stampa 2 +++++ TIFF +++++ © Il-Qorti Ewropea tal-Awdituri. AMBITU U APPROĊĊ TAL-AWDITJAR 9. L-objettiv kumplessiv tal-awditu kien il-valutazzjoni tal-kontribut mogħti mill-FEG, fil-forma ta’ valur miżjud tal-UE, biex il-ħaddiema li tilfu l-​ impjieg tagħhom ikunu jistgħu jidħlu mill-ġdid fis-suq tax-xogħol mill-aktar fis possibbli. Il-Qorti eżaminat b’mod partikolari l-mistoqsijiet li ġejjin: (a) Il-ħaddiema kollha milquta bbenefikaw minn miżuri personalizzati tal-FEG, u l-miżuri attivi tas-suq tax-xogħol ikkofinanzjati mill-FEG kienu kkoordinati ma’ miżuri simili oħra (jiġifieri l-miżuri tal-FSE u tal-Istati Membri)? (b) Il-FEG kien effettiv f’termini ta’ riintegrazzjoni fis-suq tax-xogħol? (c) Huwa probabbli li n-natura tal-miżuri tal-FEG tipprovdi valur miżjud tal-UE? (d) Il-proċedura ta’ approvazzjoni tal-FEG ġiet implimentata b’mod puntwali? 10. Tmien każijiet f’erba’ Stati Membri (tnejn fid-Danimarka, tnejn fil-Ġermanja, tnejn fl-Irlanda u tnejn fil-Litwanja) li fihom intuża l-FEG, ġew awditjati fuq il-post. Dawn ammontaw għal EUR 67 miljun minn EUR 627 miljun (10,7 %) tal-għajnuna mill-FEG impenjata sal- 31 ta’ Diċembru 2012. Il-kampjun magħmul minn tmien każijiet inkluda biss każijiet implimentati u rrifletta d-daqsijiet differenti tal-ekonomiji tal-UE, id-diversità tas-setturi ekonomiċi milquta u differenzi importanti bejn il-kriterji ta’ intervent tal-FEG (ara t-Tabella 1). TABELLA 1 DESKRIZZJONI ĠENERALI TAL-KAŻIJIET TAL-FEG AWDITJATI [1001] Sors: Il‑Kummissjoni Ewropea. Stat Membru | Isem tal-każ | Numru tal-każ | Settur | Kriterju | Xahar tal-pagament | Il-Ġermanja | Nokia | EGF/2009/002 | Telekomunikazzjoni | kummerċ | 12/2009 | Karmann | EGF/2009/013 | Karozzi | kummerċ | 06/2010 | Id-Danimarka | Il-Grupp Danfoss | EGF/2009/015 | Mekkanika | kriżi | 11/2010 | Odense Steel Shipyard (I) | EGF/2010/025 | Bini tal-vapuri | kriżi | 08/2011 | L-Irlanda | Dell | EGF/2009/008 | Apparat tal-kompjuters | kriżi | 03/2010 | SR Technics | EGF/2009/021 | Ajrunawtika | kriżi | 12/2010 | Il-Litwanja | AB Snaige | EGF/2009/010 | Apparat domestiku | kriżi | 06/2010 | "Construction" | EGF/2009/017 | Kostruzzjoni | kriżi | 06/2010 | 11. L-awditu kopra l-perjodu mill- 1 ta’ Jannar 2007 sal- 31 ta’ Diċembru 2012. L-awditu twettaq permezz ta’ intervisti, l-eżaminar ta’ dokumenti miżmuma mill-Kummissjoni u l-erba’ awtoritajiet awditjati tal-Istati Membri, u analiżi tad-data dwar ir-rati tar-riintegrazzjoni. L-awditu fl-Istati Membri kien jnkludi wkoll l-organizzazzjoni ta’ tmien laqgħat ta’ gruppi ta’ fokus li fihom id-diversi partijiet interessati lokali tal-FEG (akkademiċi, amministrazzjonijiet u msieħba soċjali) setgħu jikkondividu l-fehmiet tagħhom (ara l-Istampa 3). 12. Minbarra dan ta’ hawn fuq, ġew analizzati r-riżultati tal-evalwazzjoni ta’ nofs il-perjodu tal-FEG min-naħa tal-Kummissjoni [7]. Ir-rapport ta’ nofs il-perjodu ta’ Diċembru 2011 kopra l-ewwel 15-il każ [8] ikkofinanzjati mill-FEG fi 8 Stati Membri. Wieħed minn dawn (Nokia, il-Ġermanja) ġie inkluż fil-kampjun awditjat fuq il-post mill-Qorti. 13. Finalment, il-Qorti wettqet stħarriġ billi indirizzat kwestjonarji lill-Istati Membri (il-Bulgarija, l-Estonja, Ċipru, il-Latvja, il-Lussemburgu, l-Ungerija, is-Slovakkja u r-Renju Unit) sabiex jiġu identifikati r-raġunijiet għaliex dawn ma użawx il-FEG. Stampa 3 +++++ TIFF +++++ © Il-Qorti Ewropea tal-Awdituri. OSSERVAZZJONIJIET KWAŻI L-ĦADDIEMA KOLLHA ĠEW OFFRUTI MIŻURI PERSONALIZZATI U KKOORDINATI TAJJEB 14. Sabiex tintwera solidarjetà mal-ħaddiema milquta kollha għandhom jiġu offruti miżuri personalizzati mhux biss lill-ħaddiema li jkunu tilfu l- impjieg tagħhom fl-impriża prinċipali milquta, iżda wkoll lil dawk impjegati minn fornituri ta’ dik l-impriża. 15. Fil-każijiet awditjati kważi l-ħaddiema milquta kollha setgħu jibbenefikaw minn miżuri tal-FEG. Ma ġew identifikati l-ebda każijiet ta’ esklużjoni intenzjonali ta’ benefiċjarji potenzjali. 16. Madankollu fil-każijiet ta’ Karmann u Dell, il-Qorti sabet li għadd mhux magħruf ta’ ħaddiema li tilfu l-impjieg tagħhom li qabel kienu impjegati mill-fornituri tal-impriżi milquta ma kienu inklużi f’ebda miżura ta’ appoġġ tal-FEG [9]. Ir-raġunijiet prinċipali għan-nuqqas ta’ inklużjoni kienu d-diffikultajiet li ffaċċjaw l-Istati Membri biex jivvalutaw liema fornituri ġew milquta. IS-SERVIZZI KIENU PERSONALIZZATI 17. Is-servizzi offruti lill-benefiċjarji potenzjali ġeneralment kienu mfassla għall-ħtiġijiet tagħhom u għalhekk kellhom l-akbar probabbiltà li jiksbu riżultati. Dan l-aspett pożittiv li kien diġà ġie rrapurtat sal-evalwazzjoni ta’ nofs il-perjodu ġie kkonfermat mill-valutazzjoni tal-Qorti tat-tmien każijiet tal-FEG awditjati. Eżempji konkreti ta’ servizzi personalizzati jingħataw fil-Kaxxa 1. 18. Fl-Irlanda, l-applikazzjonijiet mhux dejjem stabilixxew ir-rabta bejn is-servizzi personalizzati u l-ħtiġijiet reali tas-suq tax-xogħol. Bħala riżultat ta’ dan, f’dan l-istadju, ma ġiex identifikat jekk il-miżuri mressqa kinux l-iżjed adatti għall-appoġġ tar-riintegrazzjoni tal-ħaddiema li tilfu l-impjieg tagħhom. IL-MIŻURI TAL-FEG B’MOD ĠENERALI KIENU KKOORDINATI TAJJEB MAL-MIŻURI NAZZJONALI U L-FSE 19. Sabiex jiġu mmassimizzati l-effetti tal-miżuri tal-FEG, ir-Regolament dwar il-FEG jiddikjara li dawn dejjem għandhom jieħdu l-forma ta’ pakkett ikkoordinat ta’ servizzi personalizzati. Dan ifisser koordinazzjoni mal-miżuri preċedenti għal jew konkomitanti mas-servizzi personalizzati kkofinanzjati mill-FEG [10]. L-Istati Membri għandhom jikkoordinaw ukoll l-interventi tagħhom mal-Fondi Strutturali [11], b’mod partikolari l-FSE. 20. Il-Qorti osservat li, b’mod ġenerali, l-Istati Membri kkoordinaw b’mod effettiv il-FEG mal-FSE u l-miżuri nazzjonali tas-suq tax-xogħol. Il-miżuri eżistenti tal-FSE spiss ġew ikkumplimentati b’miżuri addizzjonali tal-FEG imfassla b’mod speċifiku sabiex jindirizzaw il-ħtiġijiet tal-ħaddiema. 21. Barra dan, għat-tmien każijiet awditjati, il-Qorti ma sabitx ċirkustanzi ta’ miżuri differenti li jidħlu fuq xulxin, jew finanzjament doppju ta’ individwi. KAXXA 1 TLIET KAŻIJIET TA’ PAKKETTI TA’ SERVIZZI PERSONALIZZATI FL-IRLANDA U FID-DANIMARKA Fil-każ ta’ Dell, l-awtoritajiet Irlandiżi pprovdew appoġġ għall-kura tat-tfal u servizzi ta’ tagħlim mill-bogħod. County and City Enterprise Boards ipprovdew korsijiet speċjali għall-ħaddiema ta’ Dell li tilfu l-impjieg tagħhom ("Ibda n-Negozju Tiegħek Stess"), kif ukoll konsulenza sabiex wieħed ikun jista’ jkampa mal-proċeduri amministrattivi. Fil-każ ta’ SR Technics, ċertu korsijiet, bħall-korsijiet tal-ajrunawtika mal-Awtorità tal-Avjazzjoni Irlandiża, kienu ġew imfassla b’mod speċifiku. Fejn ma setgħux jiġu pprovduti korsijiet rilevanti b’mod speċifiku għall-ħaddiema li tilfu l-impjieg tagħhom, ingħatat għajnuna sabiex dawn ikunu jistgħu jipparteċipaw f’korsijiet mogħtija lil popolazzjoni ikbar (80 % kienu korsijiet tekniċi jew relatati mal-industrija tal-avjazzjoni). Għall-ewwel darba fl-Irlanda, l-Awtorità tat-Taħriġ u l-Impjieg ħadmet mad-Dipartiment tad-Difiża u d-Dipartiment tal-Edukazzjoni u l-Ħiliet sabiex twaqqfu apprentistati għaċ-ċittadini. Fid-Danimarka (Odense Steel Shipyard (I)), il-FEG iffaċilita l-implimentazzjoni ta’ miżuri ta’ taħriġ ta’ kwalità għolja. In-natura ta’ dawn il-miżuri kienet iżjed waħda fit-tul u personalizzata u li twassal għal kwalifiki superjuri għal dawk li normalment jiġu offruti lill-persuni diżokkupati, u għall-possibbiltà ta’ rikonverżjoni settorjali. Skont bosta parteċipanti fil-grupp ta’ mira organizzat mill-awdituri, is-servizzi personalizzati marru ħafna lil hinn mill-ambitu tal-miżuri nazzjonali personalizzati u tqiesu bħala opportunità unika, billi taw lill-ħaddiema li tilfu l-impjieg tagħhom is-sjieda tal-proġett tar-riintegrazzjoni personali tagħhom. XI WĦUD MILL-ISTATI MEMBRI PPREFEREW L-FSE MILLI L-FEG 22. Minkejja li l-FSE mhuwiex mistenni li jindirizza avvenimenti li mhumiex prevedibbli, il-miżuri kollha taħt ir-Regolament dwar il-FEG jistgħu jiġu applikati bl-istess mod taħt il-FSE [12]. Jekk l-FSE jistax jikkofinanzja jew le l-appoġġ għall-ħaddiema soġġetti għal telf ta’ impjieg fuq bażi massiva kkawżat minn avveniment li ma jkunx prevedibbli, jiddependi essenzjalment fuq ir-regoli nazzjonali ta’ eliġibbiltà u l-kontenut tal-programmi operazzjonali. 23. L-istħarriġ tal-Qorti dwar l-Istati Membri li qatt ma għamlu użu mill-intervent tal-FEG ikkonkluda r-raġunijiet li ġejjin għall-preferenza tal-FSE fuq il-FEG: (a) Ir-rata ogħla ta’ kofinanzjament għall-FSE (sa 85 %) milli għall-FEG (sa 65 %) huwa diżinċentiv sabiex issir applikazzjoni għal dan tal-aħħar. Dan ġie mistqarr minn sitt Stati Membri [13] u kien diġà ġie rikonoxxut mill-Kummissjoni fl-2010 [14]. (b) L-FSE jista’ jiġi implimentat iżjed malajr mill-FEG, jew l-amministrazzjonijiet nazzjonali huma iżjed familjari mal-FSE [15]. (c) In-nuqqas ta’ prefinanzjament mill-FEG [16]. (d) It-tul tal-proċedura għall-approvazzjoni tal-applikazzjonijiet għall-FEG [17]. 24. Il-kundizzjonijiet iżjed restrittivi tal-FEG, b’mod partikolari l-kriterju tal-kummerċ, jikkostitwixxu raġuni oħra għaliex l-FSE huwa ppreferut mill-FEG. Wara telf ta’ impjieg fuq bażi massiva, tista’ tkun iżjed faċli għal xi wħud mill-Istati Membri li jindirizzaw mill-ġdid fondi tal-FSE lejn l-appoġġ għall-ħaddiema li jkunu tilfu l-impjieg tagħhom pjuttost milli japplikaw għal finanzjament mill-FEG. Pereżempju, l-awtoritajiet Brittaniċi qatt ma talbu għal għajnuna mill-FEG minkejja l-fatt li identifikaw 18-il każ li setgħu jikkwalifikaw għal appoġġ bħal dan [18]. IR-RIINTEGRAZZJONI FL-IMPJIEG TA’ ĦADDIEMA APPOĠĠATI MILL-FEG MA TISTAX TIĠI VVALUTATA B’MOD AFFIDABBLI 25. Sabiex tiġi vvalutata l-prestazzjoni ta’ fond huwa meħtieġ li jiġu mmonitorjati u evalwati r-riżultati u l-impatti tiegħu u li dawn jiġu mqabbla ma’ skemi oħra li jkollhom objettivi simili. B’kont meħud tal-objettiv tiegħu l-indikatur tal-prestazzjoni l-iżjed rilevanti tal-FEG huwa l-ħila tiegħu li jirriintegra l-ħaddiema li jkunu tilfu l-impjieg tagħhom. 26. Il-Qorti vverifikat li r-rati tar-riintegrazzjoni kkalkulati bħala perċentwal tal-ħaddiema rriintegrati mill-ħaddiema milquta kienu disponibbli għat-tmien każijiet awditjati kollha. It-Tabella 2 turi dawn il-perċentwali għal perjodi standard ta’ limitu differenti. TABELLA 2 IR-RATI TA’ RIINTEGRAZZJONI GĦAT-TMIEN KAŻIJIET AWDITJATI Noti: - Id-data kollha hija bbażata fuq id-data mill-Istati Membri. Id-data dwar ir-riintegrazzjoni mhijiex preċiża. - Il‑parteċipanti riintegrati jaħdmu għal rashom jew kienu impjegati fis‑suq tax‑xogħol fiż‑żmien inkwistjoni. - MD = Għadd jew persentaġġ ta’ ħaddiema mhux disponibbli. Sors: L-Istati Membri. | Nokia | Karmann | Danfoss | Odense | Dell | SR Technics | AB Snaige | "Construction" | DE | DE | DK | DK | IE | IE | LT | LT | Għadd | % | Għadd | % | Għadd | % | Għadd | % | Għadd | % | Għadd | % | Għadd | % | Għadd | % | Ħaddiema milquta, li minnhom | 1337 | | 2476 | | 1021 | | 1358 | | 2840 | | 1135 | | 751 | | 1612 | | Parteċipanti f’miżuri tal-FEG | 1305 | 98 % | 1740 | 70 % | 385 | 38 % | 568 | 42 % | 2606 | 92 % | 756 | 67 % | 457 | 61 % | 773 | 48 % | Riintegrazzjoni kumulattiva tal-parteċipanti: | | | | | | | | | | | | | | | | | fi tmiem il-FEG | 385 | 30 % | 636 | 37 % | 89 | 23 % | 198 | 35 % | 560 | 21 % | NA | NA | 162 | 35 % | 453 | 59 % | bejn 3 xhur u 12-il xahar wara tmiem il-FEG | 627 | 48 % | MD | MD | MD | MD | MD | MD | 1272 | 49 % | 334 | 44 % | 159 | 35 % | 410 | 53 % | 12-il xahar wara tmiem il-FEG | MD | MD | 1178 | 68 % | 136 | 35 % | MD | MD | MD | MD | MD | MD | 191 | 42 % | 458 | 59 % | 27. Waqt li d-data dwar ir-riintegrazzjoni, meta ntemmu l-miżuri tal-FEG, kienet disponibbli għall-impjegaturi kollha minbarra l-każ ta’ SR Technics, ħafna drabi d-data ma kinitx disponibbli ("MD") għall-perjodi l-oħra ta’ imitu murija fit-Tabella 2. Fil-każ ta’ Odense Steel Shipyard (I), minħabba ż-żmien tat-twettiq tal-miżuri tal-FEG [19], ma kien hemm l-ebda data disponibbli dwar is-sitwazzjoni tal-ħaddiema milquta wara sena. Deskrizzjoni kompluta kienet possibbli biss għal-Litwanja. It-tabella turi li l-FEG ta ċertu kontribut għar-riintegrazzjoni tal-ħaddiema li tilfu l-impjieg tagħhom. 28. Fl-eżempju li rnexxa l-iktar (il-każ "Construction", il-Litwanja), 59 % tal-ħaddiema kollha li tilfu l-impjieg tagħhom ġew riintegrati meta ntemmu l-miżuri tal-FEG. Ir-rata l-iżjed baxxa ta’ riintegrazzjoni f’dak l-istadju kienet ta’ 21 % tal-ħaddiema li ġew riintegrati minnufih wara li ntemmet l-għajnuna mill-FEG (il-każ Dell, l-Irlanda). Meta wieħed jikkunsidra s-sitwazzjoni 12-il xahar wara t-tmiem tal-miżuri tal-FEG, l-ogħla rata ta’ riintegrazzjoni rrapurtata kienet ta’ 68 % (il-każ Karmann, il-Ġermanja); madankollu, mit-8 każijiet, f’4 biss kien hemm xi data disponibbli f’dak l-istadju. IN-NUQQAS TA’ OBJETTIVI TA’ RIINTEGRAZZJONI U DATA SPEĊIFIKA DWAR IL-PRESTAZZJONI TAL-FEG 29. Għadd ta’ fatturi differenti laqtu b’mod ħażin il-kwalità u d-disponibbiltà tad-data dwar ir-riintegrazzjoni. L-ewwel nett, l-Istati Membri b’mod ġenerali ma stabbilixxewx objettivi kwantitattivi ta’ riintegrazzjoni. Mit-tmien każijiet awditjati wieħed biss [20] inkluda element bħal dan. Bħala riżultat ta’ dan, mhuwiex possibbli li tiġi vvalutata l-effettività tal-miżuri f’termini tal-ilħuq tal-objettivi tagħhom. 30. It-tieni, fil-Ġermanja, id-Danimarka u l-Irlanda, is-servizzi tal-impjieg pubbliċi jew privati, meta ġabru d-data dwar ir-riintegrazzjoni, ma ddistingwewx b’mod sistematiku bejn il-FEG, l-FSE u miżuri nazzjonali oħra mfassla b’mod speċifiku għall-ħaddiema milquta minn telf ta’ impjieg fuq bażi massiva. 31. Pereżempju, fil-Ġermanja, minħabba l-kombinazzjoni ta’ bosta moduli ta’ taħriġ iffinanzjati mill-FSE u l-FEG, kien diffiċli li l-impatt tal-miżuri individwali, jew ta’ grupp ta’ miżuri, dwar ir-riintegrazzjoni jiġi iżolat [21]. Xi fatturi esterni (is-sitwazzjoni ekonomika kumplessiva, l-involviment tal-Volkswagen fil-każ ta’ Karmann, is-sussidji għall-impjieg) ukoll kellhom impatt importanti fuq ir-riintegrazzjoni. 32. It-tielet, l-awtoritajiet tal-Istati Membri awditjati b’mod ġenerali ma għamlux distinzjoni bejn iż-żewġ tipi prinċipali ta’ miżuri tal-FEG: (a) miżuri attivi tas-suq tax-xogħol bħal taħriġ, għajnuna għal impjieg indipendenti, formazzjoni u rikollokament. (b) appoġġ għall-introjtu imħallas lill-ħaddiema. 33. Waqt li din id-distinzjoni sinifikanti kienet nieqsa fil-Ġermanja, id- Danimarka u l-Irlanda, l-awtorità maniġerjali Litwana waslet anke sabiex tipprovdi data dwar ir-riintegrazzjoni li kienet tagħmel distinzjoni bejn il-ħaddiema parteċipanti f’kull waħda mid-diversi miżuri. 34. Barra dan, ma hemm ebda informazzjoni speċifika, li tippermetti l-identifikazzjoni tal-proġetti kkofinanzjati mill-FSE li effettivament setgħu laħqu l-kriterji ta’ intervent tal-FEG. Din l-identifikazzjoni kienet tkun utli sabiex isir tqabbil bejn ir-rati ta’ riintegrazzjoni milħuqa mill-fondi b’arranġamenti baġitarji, legali u operazzjonali differenti. Min-naħa tiegħu, dan kien jikkontribwixxi biex jitkejjel l-impatt tal-FEG. Il-kwalità insuffiċjenti (nuqqas ta’ preċiżjoni, inkompletezza u inkonsistenza) tal-informazzjoni dwar il-monitoraġġ tal-FSE disponibbli diġà ġiet enfasizzata f’awditi preċedenti tal-prestazzjoni mill-Qorti. B’mod partikolari, il-Kummissjoni ma għandhiex data tal-prestazzjoni konsistenti u affidabbli dwar miri appoġġati mill-UE, u l-valutazzjonijiet u s-superviżjoni tagħha attwalment mhumiex orjentati lejn il-prestazzjoni [22] KIEN DIFFIĊLI LI JSIR TQABBIL TAD-DATA DWAR IR-RIINTEGRAZZJONI 35. It-tqabbil tad-data dwar ir-riintegrazzjoni huwa eżerċizzju diffiċli fi kwalunkwe ċirkustanza. Kif ġie mistqarr fl-evalwazzjoni ta’ nofs il-perjodu tal-FEG kemm il-fatturi min-naħa tal-provvista (il-kwalifiki tal-ħaddiema li tilfu l-impjieg tagħhom) kif ukoll il-fatturi min-naħa tad-domanda (il-kundizzjonijiet ekonomiċi u dawk tas-suq tax-xogħol lokali) influwenzaw ir-riżultati tar-riintegrazzjoni [23]. 36. Madankollu, fil-kuntest tal-FEG element addizzjonali fixkel dan it-tqabbil. Dan jirreferi għad-differenzi bejn iż-żmien tal-FEG u dak ta’ azzjonijiet oħra tas-suq tax-xogħol, billi dawk il-ħaddiema li jkollhom ħtieġa ikbar ta’ għajnuna tħallew għall-FEG, li relattivament jieħu iżjed żmien biex jiġi implimentat (ara l-Kaxxa 2 u l-paragrafu 42). 37. B’mod partikolari, billi kemm l-FSE kif ukoll il-FEG jappoġġaw it-taħriġ u r-riintegrazzjoni tad-diżokkupati, tqabbil bħal dan fir-rigward ta’ ġestjoni finanzjarja soda huwa meħtieġ billi jista’ jenfasizza problemi strutturali potenzjali. L-eżempju ta’ hawn taħt (il-Kaxxa 2) juri dan. 38. L-eżempju ta’ hawn fuq juri li l-puntwalità hija waħda mill-kriterji l-iżjed importanti meta fond li jinkludi objettivi ta’ riintegrazzjoni jimmira għal ċertu suċċess. Il-każ ta’ Nokia juri wkoll li kemm il-FEG kif ukoll l-FSE appoġġaw l-istess grupp fil-mira, iżda għal raġunijiet dijametrikament opposti għall-fini li għalihom kien imfassal kull fond. L-FSE, fond strutturali, taffa emerġenza; il-FEG, fond ta’ emerġenza, appoġġa lil dawk li r-riintegrazzjoni tagħhom kienet iżjed diffiċli. 39. Fil-fatt il-FEG u l-FSE jintervjenu bħala fondi kumplimentari li jipprovdu għajnuna strateġika fit-tul, jew inkella jaġixxu bħala reazzjoni speċifika u ta’ darba għal perjodu limitat għal emerġenza unika ta’ ristrutturar. KAXXA 2 IL-KUMPANIJI TAT-TRASFERIMENT TA’ NOKIA— PRESTAZZJONI MHUX UGWALI MINĦABBA DIFFERENZI FIŻ-ŻMIEN Il-kumpanija tal-mowbajls Nokia għalqet is-sit tagħha ta’ Bochum (it-Tramuntana tar-Renu-Westfalja) fit- 30 ta’ Ġunju 2008. Tliet kumpaniji tat-trasferiment (kif jissejħu skont il-liġi Ġermaniża) ġew stabbiliti b’mod suċċessiv sabiex jakkomodaw b’mod temporanju l-ħaddiema li jitilfu l-impjieg tagħhom. L-ewwel kumpanija tat-trasferiment (appoġġata esklużivament minn finanzjament mill-FEG), ġiet stabbilita f’Ġunju 2008, seba’ xhur qabel ma l-Ġermanja kienet biss applikat għall-FEG. Dik il-kumpanija pproduċiet rata ta’ riintegrazzjoni ta’ 66 %. It-tielet u l-aħħar kumpanija tat-trasferiment ġiet stabbilita biss meta saret l-applikazzjoni għal finanzjament mill-FEG, fi Frar 2009; hija laħqet rata ta’ riintegrazzjoni ta’ 4,35 %. Il-każ ta’ Nokia huwa eżempju ċar ħafna — mhux għaliex il-finanzjament mill-FSE kellu prestazzjoni ħafna aħjar mill-FEG, iżda għaliex intwera li l-FSE seta’ jiġi mobilizzat aktar malajr mill-FEG u għalhekk kiseb riżultati ta’ riintegrazzjoni aħjar. Fil-fatt, il-FEG waħdu kellu jipprovdi għall-ħtiġijiet ta’ persuni b’każijiet iżjed diffiċli u li ma setgħux jiġu riintegrati b’suċċess mill-kumpaniji tat-trasferiment preċedenti. IL-ĠERMANJA 40. L-awtorità maniġerjali ma kkunsidratx li t-tqabbil bejn settijiet differenti ta’ data dwar ir-riintegrazzjoni huwa vijabbli. Bħala riżultat ta’ dan, la identifikat grupp statistiku ta’ popolazzjoni komparabbli għall-grupp ta’ benefiċjarji tal-FEG, u lanqas ma għamlet tqabbil mar-rati ta’ riintegrazzjoni kumplessivi fil-livell Federali. ID-DANIMARKA 41. Minħabba data nieqsa, l-ebda tqabbil ma kien possibbli bejn ir-riżultati ta’ riintegrazzjoni tal-parteċipanti fil-proġett tal-FEG u r-rati ġenerali ta’ riintegrazzjoni lil hinn mill-każijiet awditjati. L-IRLANDA 42. L-istħarriġiet imwettqa mill-awtorità maniġerjali kkonkludew li, fl-istess qafas ta’ żmien, ir-rata ta’ impjieg għall-ħaddiema li tilfu l-impjieg tagħhom li ma bbenefikawx mill-FEG kienet ogħla mir-rata ta’ impjieg għall-benefiċjarji tal-FEG. Id-differenza fir-rati ta’ impjieg tista’ tiġi spjegata parzjalment mill-fatt li ċertu persuni ma ffinalizzawx it-triqat tat-taħriġ jew l-edukazzjoni. 43. Minkejja dan, skont l-awtorità maniġerjali, kawża probabbli tar-rata iżjed baxxa ta’ riintegrazzjoni tal-FEG fl-Irlanda tista’ tkun ġejja mid-differenzi bejn il-profili tal-ħaddiema li tilfu l-impjieg tagħhom, fejn il-ħaddiema bl-ogħla livell ta’ ħiliet isibu impjieg mingħajr l-għajnuna tal-FEG. IL-LITWANJA 44. Ir-riżultati tar-riintegrazzjoni tal-FEG varjaw b’mod sinifikanti minn proġett partikolari tal-FEG għall-ieħor, skont il-miżuri implimentati u l-grupp fil-mira indirizzat, bir-riżultat li ma kienx possibbli li jsir tqabbil ċar. IL-KUMMISSJONI 45. L-informazzjoni dwar il-monitoraġġ kienet disponibbli biss għall-Kummissjoni fil-forma ta’ rapporti finali tal-FEG, sitt xhur wara t- tmiem tal-perjodu ta’ implimentazzjoni. Madankollu, bħala riżultat tal-inkonsistenza u n-nuqqas ta’ affidabbiltà tad-data dwar ir-riintegrazzjoni (ara l-paragrafi 25 sa 44), dawn ir-rapporti jimpedixxu kwalunkwe tqabbil raġonevoli bejn każijiet differenti tal-FEG, jew bejn il-miżuri applikati f’kull każ. 46. B’mod partikolari, ir-rapporti finali ma jipprovdux analiżi fil-fond tan- natura u l-perċentwali tal-benefiċċji mħallsa jew impenjati għall-każijiet kollha tal-FEG approvati sa issa. Barra minn hekk, id-database tal- Kummissjoni ma ppermettietx l-identifikazzjoni u l-allokazzjoni ta’ fondi tal-miżuri individwali tal-FEG u lanqas ma ppermettiet indikaturi tal- prestazzjoni bħal ċifri ta’ parteċipazzjoni jew rati ta’ riintegrazzjoni. Ukoll, ma tingħata ebda informazzjoni dwar il-miżuri individwali tal-FSE jew dawk nazzjonali li ġew qabel jew li kkumplimentaw dawk tal-FEG. TERZ TAL-FINANZJAMENT MILL-FEG JIKKUMPENSA L-ISKEMI NAZZJONALI TA’ APPOĠĠ GĦALL-INTROJTU TAL-ĦADDIEMA, MINGĦAJR L-EBDA VALUR MIŻJUD TAL-UE 47. Il-valur miżjud tal-UE jmur lil hinn mill-kunċett ta’ sempliċi valur miżjud. Huwa jista’ jiġi definit bħala l-valur li azzjoni tal-UE żżid mal-valur li kien jinħoloq mod ieħor minn Stati Membri li jaġixxu waħidhom. B’mod partikolari, l-infiq mill-baġit tal-UE jrid joffri benefiċċji ċari u viżibbli għall-UE u ċ-ċittadini tagħha li, minħabba l-iskala jew l-effetti tal-azzjoni proposta, jinkisbu aħjar fil-livell tal-Unjoni [24]. 48. Il-Qorti tirreferi b’mod partikolari għad-definizzjoni tal-OECD ta’ programmi attivi tas-suq tax-xogħol. [25] Għaldaqstant, il-miżuri li jimmiraw għat-titjib tal-prospetti tal-benefiċjarji li jsibu impjieg bi ħlas jew li jżidu b’xi mod ieħor il-kapaċità ta’ introjtu tagħhom huma kkwalifikati bħala attivi u għalhekk jiġu kkunsidrati bħala miżuri li jilħqu l-kundizzjonijiet għal valur miżjud tal-UE. Dawn il-miżuri jinkludu mhux biss servizzi bħal taħriġ, għajnuna għal impjieg indipendenti, formazzjoni u rikollokament, iżda wkoll benefiċċji għall-mobilità u għotjiet għall-edukazzjoni, kif ukoll benefiċċji mogħtija fil-kuntest tal-FEG u li normalment ma jeżistux taħt is-sistema tal-benefiċċji tal-qgħad tal-Istat Membru. 49. B’kuntrast, il-miżuri ta’ appoġġ għall-introjtu tal-ħaddiema, li jikkonsistu minn benefiċċji tal-qgħad u programmi għall-irtirar bikri, ma jistgħux jiġu kkunsidrati bħala miżuri li jwasslu għal valur miżjud tal-UE. Fil-fatt, l-appoġġ għall-introjtu tal-ħaddiema ma jirrappreżentax miżura "attiva" tas-suq tax-xogħol [26] u barra minn hekk dan inaqqas is-sehem ta’ dawn il-miżuri fil-pakkett tal-FEG. Fl-evalwazzjoni ta’ nofs il-perjodu, il-Kummissjoni kienet diġà rrapurtat li bħala medja 26 % biss tal-infiq tal-FEG kien jikkonsisti minn miżuri ta’ taħriġ [27]. 50. Kif jidher fit-Tabella 3 ta’ hawn taħt, mudell komuni fost it-tmien każijiet awditjati huwa li dawn kienu jinkludu miżuri tal-FEG biex jingħata appoġġ għall-introjtu, li xorta waħda kien jitħallas mill-Istati Membri, irrispettivament mill-intervent tal-FEG. L-impatt ta’ dan it-tip ta’ intervent tal-FEG huwa li jikkumpensa parti mill-ispiża tas-sistema ta’ benefiċċji tal-qgħad tal-Istati Membri, u ma hemm l-ebda valur miżjud f’intervent bħal dan minbarra l-finanzjament addizzjonali mill-UE għall-Istati Membri. TABELLA 3 RIPARTIZZJONI TAL-FINANZJAMENT MILL-FEG SKONT IT-TIP TA’ MIŻURI PERSONALIZZATI FIT-TMIEN KAŻIJIET TAL-FEG AWDITJATI Sors: QEA, abbażi ta’ data disponibbli mid-DĠ Impjiegi, Affarijiet Soċjali u Inklużjoni u l-awtoritajiet tal-Istati Membri. | Nokia | Karmann | Danfoss | Odense | Dell | SR Technics | AB Snaige | "Construction" | DE | DK | IE | LT | EUR | % | EUR | % | EUR | % | EUR | % | EUR | % | EUR | % | EUR | % | EUR | % | Miżuri attivi | Taħriġ/taħriġ mill-ġdid | 1926538 | 20 % | 2324115 | 24 % | 2368478 | 31 % | 6877045 | 33 % | 6596330 | 50 % | 2307271 | 52 % | 70283 | 19 % | 96040 | 9 % | Assistenza għat-tfittix ta’ impjieg u informazzjoni ġenerali | 661139 | 7 % | 1126894 | 12 % | 100256 | 1 % | 1530203 | 7 % | 192412 | 1 % | 24748 | 1 % | - | - | - | - | Inċentivi għall-impjieg u r-reklutaġġ | - | - | - | - | - | - | 612081 | 3 % | - | - | - | - | 17073 | 5 % | 51426 | 5 % | Impjieg u riabilitazzjoni appoġġati | - | - | - | - | - | - | - | - | - | - | - | - | 136407 | 37 % | 450720 | 43 % | Inċentivi għall-imprenditorija u għal bidu ta’ negozju” | 22159 | 0 % | 7198 | 0 % | 2488 | 0 % | 1369129 | 7 % | 3283375 | 25 % | 586570 | 13 % | 33963 | 9 % | 322552 | 31 % | Miżuri oħra | - | - | - | - | - | - | - | - | 218090 | 2 % | 27420 | 1 % | - | - | 661 | 0 % | | Appoġġ għall-introjtu | 7117315 | 73 % | 6076406 | 64 % | 5294117 | 68 % | 10485906 | 50 % | 2940682 | 22 % | 1464435 | 33 % | 109457 | 30 % | 135123 | 13 % | | Total | 9727151 | 100 % | 9534613 | 100 % | 7765339 | 100 % | 20874364 | 100 % | 13230889 | 100 % | 4410444 | 100 % | 367182 | 100 % | 1056480 | 100 % | IL-MIŻURI TA’ APPOĠĠ GĦALL-INTROJTU TAL-ĦADDIEMA JIRRAPPREŻENTAW IL-PARTI L-KBIRA TAL-INFIQ IKKOFINANZJAT GĦAL NOFS IL-KAŻIJIET LI ĠEW AWDITJATI 51. Għal kull wieħed mill-każijiet tal-kampjun awditjat il-Qorti kkalkulat l-ammonti tal-finanzjament mill-FEG impenjati għat-tipi differenti ta’ miżuri u b’mod partikolari għall-appoġġ għall-introjtu tal-ħaddiema (ara t-Tabella 3). 52. F’sitta mit-tmien każijiet li jidhru fit-Tabella 3, il-pakketti tal-FEG kienu jinkludu proporzjon relattivament għoli ta’ appoġġ għall-introjtu. Fil-fatt, fil-Ġermanja u fid-Danimarka, każ wieħed fl-Irlanda u wieħed fil-Litwanja, iżjed minn terz tal-valur totali tal-pakketti rispettivi ta’ miżuri personalizzati kien magħmul minn appoġġ għall-introjtu. 53. Fil-każijiet partikolari awditjati fil-Ġermanja u fid-Danimarka, waqt li l-miżuri ta’ taħriġ maħsuba sabiex iħarrġu ħiliet ġodda jew iżidu l-ħiliet ta’ ħaddiema li jkunu tilfu l-impjieg tagħhom kienu jirrappreżentaw biss terz jew inqas tal-pakketti rispettivi tal-FEG. Min-naħa l-oħra, il-miżuri ta’ appoġġ għall-introjtu fil-forma ta’ benefiċċji tal-qgħad jew miżuri ekwivalenti kienu jirrappreżentaw minn 50 % sa 73 %. Barra dan, f’dawk il-każijiet ir-rabta bejn l-appoġġ għall-introjtu ta’ ħaddiem li jkun tilef l-impjieg u l-parteċipazzjoni effettiva tiegħu f’miżura tas-suq tax-xogħol iffinanzjata mill-FEG bħat-taħriġ ma setgħetx tiġi stabbilita b’mod sistematiku. FIL-LIVELL GLOBALI, IL-MIŻURI TA’ APPOĠĠ GĦALL-INTROJTU TAL-ĦADDIEMA JIKKOSTITWIXXU TERZ TAL-ISPEJJEŻ RIMBORŻATI 54. Fin-nuqqas ta’ database sodisfaċenti ta’ każijiet tal-FEG, il-Qorti eżaminat id-data dwar l-applikazzjoni tal-Istati Membri miġbura mill-Kummissjoni għal kull wieħed mid-89 każ tal-FEG li għalihom l-informazzjoni kienet disponibbli u rilevanti. Instab (ara t-Tabella 4) li 33 % tal-appoġġ tal-FEG għall-ħaddiema (għalhekk bl-esklużjoni tal-assistenza teknika lill-Istati Membri) kien magħmul minn miżuri ta’ appoġġ għall-introjtu bħal benefiċċji tal-qgħad. 55. Sitt Stati Membri ġew allokati 29 % tal-kofinanzjament totali mill-FEG u 89 % tal-miżuri ta’ appoġġ għall-introjtu kollha approvati sal-lum. Minbarra l-Ġermanja u d-Danimarka, is-sitt Stati Membri kienu jinkludu l-Awstrija, l-Italja, Franza u Malta [28]. 56. Il-Qorti tinnota wkoll li l-proposta tal-Kummissjoni għall-Qafas Finanzjarju Pluriennali li jmiss tfittex li tillimita l-appoġġ tal-FEG fil-forma ta’ benefiċċji, li jinkludu appoġġ għall-introjtu tal-ħaddiema, sa massimu ta’ 50 % ta’ kwalunkwe pakkett tal-FEG [29]. TABELLA 4 RIPARTIZZJONI TAL-FINANZJAMENT MILL-FEG SKONT IT-TIP TA’ MIŻURI PERSONALIZZATI U SKONT L-ISTATI MEMBRI Noti: - L-ammonti kollha f’euro mill- 31 ta’ Diċembru 2012. - Il-każijiet irrifjutati u rtirati ġew esklużi. Sors: QEA, abbażi ta’ data tal-Kummissjoni disponibbli għal 89 applikazzjoni approvata. Stat Membru | Miżuri tal-FEG | Miżuri attivi | Appoġġ għall-introjtu | Total | Euro | % | Euro | % | Euro | L-Awstrija | 8234726 | 23 % | 27602090 | 77 % | 35836816 | Il-Ġermanja | 26038835 | 36 % | 46985923 | 64 % | 73024758 | L-Italja | 26736900 | 36 % | 46753250 | 64 % | 73490150 | Franza | 25857836 | 42 % | 35239500 | 58 % | 61097336 | Malta | 792920 | 62 % | 476942 | 38 % | 1269862 | Id-Danimarka | 59405375 | 68 % | 27871817 | 32 % | 87277192 | Ir-Repubblika Ċeka | 353171 | 74 % | 121292 | 26 % | 474463 | Il-Litwanja | 3273610 | 77 % | 969200 | 23 % | 4242810 | Spanja | 61810966 | 88 % | 8288900 | 12 % | 70099866 | Il-Polonja | 1637795 | 92 % | 137050 | 8 % | 1774845 | L-Irlanda | 86027249 | 92 % | 7153436 | 8 % | 93180685 | Il-Greċja | 3956000 | 93 % | 310000 | 7 % | 4266000 | Ir-Rumanija | 4036200 | 93 % | 310000 | 7 % | 4346200 | L-Isvezja | 29242680 | 93 % | 2151000 | 7 % | 31393680 | Il-Portugall | 13739582 | 97 % | 464000 | 3 % | 14203582 | Il-Finlandja | 3783575 | 98 % | 94500 | 2 % | 3878075 | Il-Pajjiżi l-Baxxi | 35500765 | 100 % | - | - | 35500765 | Il-Belġju | 27864008 | 100 % | - | - | 27864008 | Is-Slovenja | 3325370 | 100 % | - | - | 3325370 | | Total | 421617563 | 67 % | 204928900 | 33 % | 626546463 | KOFINANZJAMENT DIFFERENTI MILL-FEG F’ĊIRKUSTANZI EKONOMIĊI SIMILI 57. Il-Qorti tinnota riżultati inkonsistenti f’ċirkustanzi ekonomiċi simili fir-rigward ta’ miżuri ta’ appoġġ għall-introjtu tal-ħaddiema fil-﻿każ tal-Ġermanja meta mqabbel mal-Awstrija [30], li huma l-iktar żewġ utenti intensivi ta’ dan it-tip ta’ appoġġ tal-FEG. 58. Għal skopijiet ta’ finanzjament mill-FEG il-Ġermanja kkunsidrat li d-durata tal-miżuri ta’ taħriġ jew ta’ kwalifikazzjoni jirrappreżentaw ftit inqas minn nofs il-ħin tax-xogħol normali tal-ħaddiema [31]. B’kuntrast, l-Awstrija kkunsidrat li miżuri simili kienu jirrappreżentaw 100 % tal-ħin tax-xogħol normali. Dan huwa dovut għall-fatt li l-iskema ta’ benefiċċji fuq perjodu qasir fl-Awstrija tipprevedi definizzjoni ta’ impjieg full-time li jista’ jkun baxx sa livell ta’ 50 % tal-ħin tax-xogħol normali. 59. B’konsegwenza ta’ dawn id-deċiżjonijiet nazzjonali differenti, il-kofinanzjament mill-FEG ta’ benefiċċji fuq perjodu qasir kien jirrappreżenta proporzjonalment id-doppju f’każijiet Awstrijaċi meta mqabbel ma’ każijiet Ġermaniżi. Madankollu, il-Qorti tinnota li din id-differenza fid-﻿deċiżjoni ta’ finanzjament mill-FEG ultimament ma affettwatx l-individwi peress li rċevew bis-sħiħ il-benefiċċji previsti fl-iskemi nazzjonali. IL-PROĊEDURA TA’ APPROVAZZJONI TAL-FEG HIJA TWILA WISQ GĦAL FOND TA’ EMERĠENZA 60. Sabiex jiġi massimizzat l-impatt tiegħu l-FEG għandu jkun kapaċi jipprovdi l-kontribuzzjoni finanzjarja tiegħu malajr sabiex jippermetti li l-ħaddiema milquta jibbenefikaw mill-miżuri ffinanzjati mill-iktar fis possibbli wara li jkunu tilfu l-impjieg tagħhom. 61. Wara li stabbilixxiet it-tul medju tal-proċedura ta’ approvazzjoni, il-Qorti vvalutat sa liema punt din tista’ titqassar b’kont meħud tad-dispożizzjonijiet u r-regoli legali differenti li għandhom jiġu rrispettati. 62. Il-proċedura ta’ approvazzjoni tal-FEG hija l-proċess mill-mument li fih Stat Membru japplika uffiċjalment sakemm il-Kummissjoni u l-Awtorità tal-Baġit jikkommettu l-kontribuzzjoni finanzjarja għal każ tal-FEG. Din tista’ tinqasam fi stadji konsekuttivi (aktar tard imsejħa proċedura ta’ valutazzjoni, proċedura baġitarja u proċedura tal-għoti ta’ setgħa), li flimkien, bħala medja, idumu 41 ġimgħa. DIJAGRAMMA DEHRA SKEMATIKA TAL-PROĊEDURA TA’ APPROVAZZJONI TAL-FEG +++++ TIFF +++++ IL-PROĊEDURA TA’ VALUTAZZJONI TISTA’ TITQASSAR 63. Il-proċedura ta’ valutazzjoni hija magħmula mill-proċedura ta’ evalwazzjoni u l-proċeduri ta’ konsultazzjoni interna tal-Kummissjoni li jwasslu għall-adozzjoni tal-proposta għal deċiżjoni mill-awtorità tal-baġit. Din tieħu medja ta’ 30 ġimgħa. 64. Il-proċedura ta’ evalwazzjoni tieħu medja ta’ 15-il ġimgħa meta tittieħed id-data tal-applikazzjoni uffiċjali tal-Istat Membru bħala l-punt ta’ tluq, iżda hija ħafna itwal meta jiġi kkunsidrat l-iskambju informali ta’ informazzjoni bejn l-awtorità responsabbli tal-Istat Membru u l-Kummissjoni. 65. Wieħed mill-fatturi li jikkontribwixxi għat-tul tal-proċedura ta’ evalwazzjoni hija l-possibbiltà prevista fir-Regolament dwar il-FEG li l-applikazzjonijiet tal-Istati Membri jiġu ssupplimentati fi kwalunkwe żmien wara li dawn ikunu japplikaw uffiċjalment. L-introduzzjoni ta’ limitu ta’ żmien għal din il-possibbiltà kif ukoll il-kunsiderazzjoni tal-benefiċċji tal-kurva tat-tagħlim jistgħu jnaqqsu l-perjodu ta’ 15-il ġimgħa meħtieġ għall-evalwazzjoni tal-applikazzjonijiet tal-Istati Membri li jkunu f’sitwazzjonijiet ta’ emerġenza. Il-konsultazzjonijiet interni sussegwenti fil-Kummissjoni jieħdu wkoll medja ta’ 15-il ġimgħa. IL-PROĊEDURI BAĠITARJI U TAL-GĦOTI TA’ SETGĦA GĦANDHOM IMPATT ULTERJURI FUQ IL-PUNTWALITÀ 66. Billi l-FEG jopera barra mill-Qafas Finanzjarju Pluriennali kull każ tal-FEG huwa soġġett għal proċedura baġitarja speċifika sabiex l-approprjazzjonijiet relatati jsiru disponibbli. Fil-prattika, dan ifisser li ladarba l-Kummissjoni tkun identifikat biżżejjed marġnijiet u/jew impenji kkanċellat, id-deċiżjoni li dawn jintużaw tkun trid tittieħed mill-awtorità tal-baġit [32]. Din il-proċedura baġitarja teħtieġ perjodu addizzjonali u li ma jkunx jista’ jitnaqqas ta’ madwar seba’ ġimgħat. 67. Wara, il-proċedura tal-għoti ta’ setgħa tikkompleta l-proċedura ta’ approvazzjoni, li twassal għall-adozzjoni tad-deċiżjoni formali li titħallas kontribuzzjoni finanzjarja. It-tul tagħha, li huwa ta’ medja ta’ erba’ ġimgħat, huwa marbut mill-qrib mad-dispożizzjonijiet tar-regoli ta’ proċedura tal-Kummissjoni [33]. Fl-aħħar nett, ladarba jintlaħaq qbil, il-kontribuzzjoni finanzjarja titħallas lill-Istat Membru kkonċernat. IL-PROĊEDURA TA’ APPROVAZZJONI TAL-FEG MHIJIEX PUNTWALI 68. Bħala konklużjoni, il-proċedura ta’ approvazzjoni hija twila ħafna, speċjalment meta wieħed jikkunsidra li l-FEG suppost li huwa fond ta’ emerġenza. Fir-rapport tal-evalwazzjoni ta’ nofs il-perjodu, l- evalwaturi diġà ġibdu l-attenzjoni tal-Kummissjoni fl-2011 li l-proċedura twila ta’ approvazzjoni tal-FEG tista’ tiġi kkunsidrata li ddum wisq biex toffri mekkaniżmu li ġenwinament jipprovdi "reazzjoni rapida" fi żminijiet ta’ kriżi. 69. It-tul tal-proċedura sħiħa ta’ approvazzjoni huwa medja ta’ 11-il ġimgħa itwal minn dak ta’ deċiżjoni ordinarja ta’ finanzjament tal-Kummissjoni. FL-AĦĦAR NETT, L-AWTORITÀ TAL-BAĠIT APPROVAT IL-PROĠETTI KOLLHA PPREŻENTATI MILL-KUMMISSJONI 70. L-awtorità tal-baġit approvat il-proposti kollha ppreżentati mill-Kummissjoni. Waħda biss mill-114-il applikazzjoni ġiet irrifjutata. Probabbilment dan huwa dovut għall-appoġġ effettiv ħafna tal-Kummissjoni lill-Istati Membri matul l-istadju tal-applikazzjoni. Fil-fatt, fit-tmien każijiet awditjati kollha l-Qorti sabet biżżejjed evidenza ta’ appoġġ effettiv lill-Istati Membri. 71. Barra dan, lanqas waħda mill-awtoritajiet tal-Istati Membri awditjati jew mistħarrġa ma esprimiet nuqqas ta’ sodisfazzjon fir-rigward tas-servizz tal-Kummissjoni responsabbli għall-FEG, iżda minflok ġew indikati kwistjonijiet dwar il-proċedura tal-FEG fl-intier tagħha aktar milli l-kwalità tal-appoġġ. KONKLUŻJONIJIET U RAKKOMANDAZZJONIJIET 72. Il-Qorti hija konxja mill-ħtieġa li tintwera s-solidarjetà tal-UE lejn il-ħaddiema milquta minn telf ta’ impjieg li jirriżulta minn tibdil fil-mudelli kummerċjali tad-dinja. Madankollu, il-Qorti mhijiex konvinta li l-karatteristiċi kollha tal-mekkaniżmu attwali tal-FEG huma l-iżjed xierqa biex iwasslu appoġġ speċifiku b’valur miżjud tal-UE lill-ħaddiema li jkunu tilfu l-impjieg tagħhom. KWAŻI L-ĦADDIEMA ELIĠIBBLI KOLLHA ĠEW OFFRUTI MIŻURI PERSONALIZZATI U KKOORDINATI TAJJEB 73. Kważi l-ħaddiema eliġibbli kollha jistgħu jibbenefikaw minn miżuri personalizzati tal-FEG. Madankollu, f’xi każijiet il-ħaddiema li tilfu l-impjieg tagħhom li qabel kienu impjegati mill-fornituri ta’ impriża milquta ma ġewx inklużi fl-appoġġ tal-FEG (il-paragrafi 14 sa 18). 74. B’mod ġenerali, l-appoġġ tal-FEG kien ikkoordinat tajjeb mal-miżuri tal-FSE u l-miżuri nazzjonali tas-suq tax-xogħol, billi l-miżuri eżistenti ġew ikkumplimentati minn miżuri addizzjonali tal-FEG imfassla speċifikament biex jindirizzaw il-ħtiġijiet tal-ħaddiema (il-paragrafi 19 sa 21). 75. Filwaqt li l-FSE huwa intenzjonat li jindirizza l-iżbilanċi strutturali fuq perjodu twil, il-FEG ġie mfassal biex jindirizza sitwazzjonijiet ta’ emerġenza fuq perjodu qasir u ad hoc. Minkejja li l-FSE mhuwiex mistenni li jindirizza avvenimenti mhux prevedibbli, il-miżuri kollha taħt ir-Regolament dwar il-FEG jistgħu jiġu applikati bl-istess mod taħt l-FSE. Xi wħud mill-Istati Membri ppreferew jużaw l-FSE minflok il-FEG minħabba r-rata ogħla ta’ kofinanzjament, l-implimentazzjoni iżjed veloċi u d-disponibbiltà tal-prefinanzjament, kif ukoll minħabba l-proċedura ta’ approvazzjoni twila u l-kundizzjonijiet iżjed restrittivi taħt il-FEG (il-paragrafi 22 sa 24). IR-RIINTEGRAZZJONI FL-IMPJIEG TA’ ĦADDIEMA APPOĠĠATI MILL-FEG MA TISTAX TIĠI VVALUTATA B’MOD AFFIDABBLI 76. Teżisti data dwar ir-riintegrazzjoni iżda din mhijiex preċiża, konsistenti jew dettaljata biżżejjed sabiex tintlaħaq kwalunkwe konklużjoni. Bħala riżultat ta’ dan, ma setgħu jsiru l-ebda tqabbil jew parametri referenzjarji utli bejn il-miżuri tal-FEG fi ħdan każ tal-FEG, bejn il-każijiet tal-FEG infushom jew bejn każijiet tal-FEG u programmi attivi oħra tas-suq tax-xogħol. Ma ġie stabbilit l-ebda objettiv ta’ riintegrazzjoni kwantitattiv (il-paragrafi 25 sa 46). RAKKOMANDAZZJONI 1 Sabiex tittejjeb il-kwalità tal-informazzjoni dwar il-kisbiet tal-każijiet differenti u dwar l-effettività tal-miżuri li jappoġġaw lill-ħaddiema li tilfu l-impjieg tagħhom, l-Istati Membri u l-Kummissjoni għandhom jieħdu l-passi meħtieġa biex jiżguraw id-disponibbiltà ta’ data aġġornata u affidabbli sabiex jiġi mmonitorjat l-ilħuq tal-objettivi, kif ukoll sabiex isir tqabbil bejn ir-riżultati tad-diversi miżuri. TERZ TAL-FINANZJAMENT MILL-FEG JIKKUMPENSA L-ISKEMI NAZZJONALI TA’ APPOĠĠ GĦALL-INTROJTU TAL-ĦADDIEMA, MINGĦAJR L-EBDA VALUR MIŻJUD TAL-UE 77. Il-FEG wassal għal valur miżjud tal-UE meta ntuża għall-kofinanzjament ta’ servizzi għall-ħaddiema li tilfu l-impjieg tagħhom jew għall-benefiċċji li normalment ma jeżistux taħt is-sistemi ta’ benefiċċji tal-qgħad tal-Istati Membri. B’mod partikolari dan jirreferi għall-miżuri attivi li jimmiraw li jtejbu l-prospetti tal-benefiċjarji li jsibu impjieg bi ħlas jew li jżidu b’xi mod ieħor il-kapaċita’ ta’ introjtu tagħhom bħal taħriġ, għajnuna għal impjieg indipendenti, formazzjoni u rikollokament, benefiċċji għall-mobilità u għotjiet għall-edukazzjoni (il-paragrafi 47 sa 49). 78. Madankollu, fil-każijiet awditjati kollha, il-Qorti identifikat miżuri li jipprovdu lill-ħaddiema b’appoġġ għall-introjtu, li kien jitħallas xorta waħda mill-Istati Membri. Konsegwentement, il-Qorti tikkunsidra li huma biss it-taħriġ u l-miżuri ta’ appoġġ attiv dirett għall-ħaddiema li tilfu l-impjieg tagħhom li għandhom valur miżjud tal-UE minbarra l-finanzjament addizzjonali għall-Istati Membri. Sittax mid-19-il Stat Membru li bbenefikaw mill-FEG inkludew miżuri ta’ appoġġ għall-introjtu fil-pakketti tagħhom. Il-miżuri ta’ appoġġ għall-introjtu rrappreżentaw 33 % tal-ispejjeż rimborżati għall-każijiet kollha tal-FEG (il-paragrafi 50 sa 56). 79. Il-Kummissjoni ma mmonitorjatx biżżejjed il-piż tal-miżuri ta’ appoġġ għall-ħaddiema (il-paragrafi 45 sa 46). Barra dan, deċiżjonijiet ta’ Stati Membri differenti jistgħu jirriżultaw f’kofinanzjament differenti mill-FEG għal miżuri simili ta’ appoġġ għall-introjtu (il-paragrafi 57 sa 59). RAKKOMANDAZZJONI 2 Il-Parlament Ewropew, il-Kunsill u l-Kummissjoni għandhom jikkunsidraw li jillimitaw il-finanzjament mill-UE għall-miżuri li probabbilment jipprovdu valur miżjud tal-UE, aktar milli jiffinanzjaw l-iskemi nazzjonali ta’ appoġġ għall-introjtu tal-ħaddiema li diġà jeżistu. IL-PROĊEDURA TA’ APPROVAZZJONI TAL-FEG HIJA TWILA WISQ GĦAL FOND TA’ EMERĠENZA 80. Il-proċedura ta’ approvazzjoni tal-FEG hija twila ħafna. Dan għandu effett ta’ deterrent fir-rigward tal-użu tal-FEG u konsegwentement ifixkel is-solidarjetà tal-UE mal-ħaddiema li tilfu l-impjieg tagħhom immirati. 81. Barra dan, il-ħtieġa għal proċedura baġitarja żżid it-tul kumplessiv tal- approvazzjoni (il-paragrafi 60 sa 69). RAKKOMANDAZZJONI 3 Il-Parlament Ewropew, il-Kunsill u l-Kummissjoni għandhom jikkunsidraw, bħala alternattiva għall-iskema tal-FEG, il-possibbiltà li jiġi adatt il-qafas tal-FSE sabiex il-ħaddiema milquta minn telf ta’ impjieg fuq bażi massiva jiġu appoġġati iżjed malajr. Dan ir-Rapport ġie adottat mill-Awla II, immexxija mis-Sur Harald NOACK, Membru tal-Qorti tal-Awdituri, fl- 10 ta’ Ġunju 2013. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Ir-Regolament (KE) Nru 1927/2006 tal-Parlament Ewropew u tal-Kunsill tal- 20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (ĠU L 406, 30.12.2006, p. 1), kif emendat bir-Regolament (KE) Nru 546/2009 tal-Parlament Ewropew u tal-Kunsill tat- 18 ta’ Ġunju 2009 (ĠU L 167, 29.6.2009, p. 26) — flimkien ir-"Regolament dwar il-FEG". Ara l-Artikolu 3 "L-azzjonijiet eliġibbli". [2] Sat- 30 ta’ Mejju 2009, il-limitu ta’ ħaddiema li tilfu l-impjieg tagħhom kien ta’ 1000. [3] L-Artikoli 1 u 2 tar-Regolament dwar il-FEG. Skont ir-Regolament (KE) Nru 546/2009 il-kriterju tal-kriżi effettivament kien japplika biss mit- 18 ta’ Ġunju 2009 sal- 31 ta’ Diċembru 2011. [4] Sal- 31 ta’ Diċembru 2012, l-Istati Membri introduċew 114-il applikazzjoni, li minnhom 10 ma ġewx approvati (waħda ġiet irrifjutata mill-Kummissjoni u disgħa ġew irtirati mill-Istat Membru applikanti) u 15 kienu għadhom għaddejjin mill-proċedura ta’ approvazzjoni tal-FEG. [5] Skont l-Artikoli 1 u 10 tar-Regolament dwar il-FEG, ir-rata ta’ kofinanzjament mill-FEG kienet ta’ 65 % għall-applikazzjonijiet kollha ppreżentati mill- 1 ta’ Mejju 2009 sal- 31 ta’ Diċembru 2011. Qabel u wara dak il-perjodu, ir-rata ta’ kofinanzjament kienet ta’ 50 %. [6] COM(2011) 608 final tas- 6 ta’ Ottubru 2011. [1001] L-ismijiet tal-każijiet kollha tal-FEG imsemmija hawn fuq ġew assenjati b’mod strett mill-Kummissjoni. Jidhru fuq il-paġna tal-Internet tal-FEG tal-websajt tad-DĠ Impjiegi, Affarijiet Soċjali u Inklużjoni tal-Kummissjoni (http://ec.europa.eu/social/), iżda wkoll fl-Istampa Statistika tal-FEG (2007-2011) maħruġa għall-pubbliku mill-Kummissjoni. Fl-eventwalità li l-ismijiet tal-każijiet tal-FEG jirreferu b’mod dirett jew indirett għal ismijiet ta’ impriżi, il-qarrej ma għandu jorbot dawn l-impriżi ma’ ebda stqarrija f’dan ir-Rapport Speċjali jew ma’ stqarrija maħruġa mill-Qorti u relatata ma’ dan ir-Rapport Speċjali. L-impriżi msemmija la huma benefiċjarji tal-FEG, u lanqas maniġers tal-każijiet tal-FEG awditjati. [7] Evalwazzjoni ta’ nofs il-perjodu tal-Fond Ewropew ta’ Aġġustament għall-Globalizzazzjoni: rapport finali, ippreżentat mill-GHK lid-DĠ Impjiegi, Affarijiet Soċjali u Inklużjoni, 2011 (http://ec.europa.eu/social). [8] BenQ (il-Ġermanja), Nokia (il-Ġermanja), Castilla y Leon u Aragona (Spanja), Katalunja (Spanja), DELPHI (Spanja), Perlos (il-Finlandja), il-fornituri PSA (Franza), il-Lombardija (l-Italja), il-Pjemonte (l-Italja), Sardinja (l-Italja), it-Toskana (l-Italja), Alytaus tekstile (il-Litwanja), Tessuti (Malta), Lisbona-Alentejo (il-Portugall) u Tramuntana-Ċentru (il-Portugall). [9] Xi diffikultajiet biex jintlaħqu l-ħaddiema li tilfu l-impjieg tagħhom tal-fornituri milquta diġà kienu ġew identifikati mill-evalwazzjoni ta’ nofs il-perjodu. Ara l-evalwazzjoni ta’ nofs il-perjodu, p. 100. [10] Ara l-Artikolu 5 tar-Regolament dwar il-FEG dwar l-informazzjoni ta’ koordinazzjoni meħtieġa fl-istadju tal-applikazzjoni, u l-Artikolu 6 dwar il-komplementarjetà u l-koordinazzjoni. [11] L-Artikoli 5(3) u 6(2) tar-Regolament (KE) Nru 1927/2006. [12] Tweġiba mogħtija fid- 19 ta’ April 2010 mill-Kummissarju għall-Impjieg u l-Affarijiet Soċjali għall-mistoqsija parlamentari E-1230/2010. [13] Il-Bulgarija, l-Estonja, Ċipru, il-Latvja, l-Ungerija u s-Slovakkja. Il-kontribuzzjoni nazzjonali ogħla ġiet ikkunsidrata bħala impediment ċar sabiex issir applikazzjoni għall-FEG. Tweġibiet għall-istħarriġ tal-QEA ta’ Stati Membri li ma użawx il-finanzjament mill-FEG, Ottubru 2012. Ara wkoll id-Dokument dwar Kwistjonijiet li jikkonċerna t-tibdil permanenti magħmul fl-2009 fir-Regolament (KE) Nru 1927/2006, "Procedural changes", 25- 26 ta’ Jannar 2011. [14] Tweġiba mogħtija fid- 19 ta’ April 2010 mill-Kummissarju għall-Impjieg u l-Affarijiet Soċjali għall-mistoqsija parlamentari E-1230/2010. [15] Il-Bulgarija, Ċipru u l-Ungerija. [16] Il-Bulgarija, l-Estonja, Ċipru, il-Latvja, l-Ungerija u s-Slovakkja. [17] Imsemmi mill-Estonja, il-Latvja u l-Ungerija. Ara wkoll id-Dokument dwar Kwistjonijiet li jikkonċerna t-tibdil permanenti magħmul fl-2009 fir-Regolament (KE) Nru 1927/2006, "Procedural changes", 25- 26 ta’ Jannar 2011. [18] Skont il-Kummissjoni, l-FSE tar-Renju Unit ġie indirizzat mill-ġdid lejn il-forniment ta’ taħriġ għall-ħaddiema li jkunu tilfu l-impjieg tagħhom wara telf ta’ impjieg fuq bażi massiva. [19] Saret applikazzjoni għall-FEG fis- 6 ta’ Ottubru 2011 u r-rapport finali ma kienx se jkun lest qabel il- 5 ta’ Marzu 2014. [20] Il-każ ta’ Odense Steel Shipyard (I): Din l-osservazzjoni ġiet ikkonfermata mill-awditu tal-Qorti ta’ kampjun ta’ benefiċjarji individwali li kienu bbenefikaw mill-FEG. L-objettiv kien li 25 % tal-parteċipanti kellhom ikunu impjegati sitt xhur wara l-iskadenza tal-miżuri tal-FEG. Dak l-objettiv kważi ntlaħaq 11-il xahar minn qabel. [21] Din l-osservazzjoni ġiet ikkonfermata mill-analiżi tal-awditu ta’ kampjun ta’ benefiċjarji individwali li kienu bbenefikaw mill-FEG fil-Ġermanja, kif ukoll minn evalwazzjoni tas- 16 ta’ Settembru 2012 ikkummissjonata mill-awtorità maniġerjali, p. 4; Bundesministerium für Arbeit und Soziales, Der Europäische Globalisierungsfonds in Deutschland: Eine Untersuchung und Bewertung seiner Umsetzung und Potenziale, Ottubru 2012, p. 2, 9, 10, 72, 88 (www.bmas.de). [22] Ara l-paragrafu 51 tar-Rapport Speċjali Nru 17/2009 dwar l-azzjonijiet ta’ taħriġ vokazzjonali għan-nisa kofinanzjati mill-Fond Soċjali Ewropew; il-paragrafi 63 u 64 tar-Rapport Speċjali Nru 25/2012 Ġew stabbiliti għodod għall-monitoraġġ tal-effettività tal-infiq tal-Fond Soċjali Ewropew fuq ħaddiema aktar imdaħħlin fiż-żmien? (http://eca.europa.eu). [23] L-evalwazzjoni ta’ nofs il-perjodu, p. 101 sa 102. [24] L-opinjoni tal-QEA Nru 1/2010 It-titjib tal-ġestjoni finanzjarja tal-baġit tal-Unjoni Ewropea: Riskji u sfidi (http://eca.europa.eu). [25] Programmi attivi tas-suq tax-xogħol – jinkludu n-nefqa soċjali kollha (minbarra l-edukazzjoni) li hija mmirata għat-titjib tal-prospetti tal-benefiċjarji li jsibu impjieg bi ħlas jew li jżidu b’xi mod ieħor il-kapaċità ta’ introjtu tagħhom. Din il-kategorija tinkludi l-infiq fuq is-servizzi ta’ impjieg u l-amministrazzjoni pubbliċi, it-taħriġ fis-suq tax-xogħol, programmi speċjali għaż-żgħażagħ fit-tranżizzjoni mill-iskola għax-xogħol, programmi tas-suq tax-xogħol biex jipprovdu jew jippromwovu l-impjieg għal persuni diżokkupati u persuni oħra (bl-esklużjoni ta’ żgħażagħ u persuni b’diżabilità)u programmi speċjali għall-persuni b’diżabilità (An Interpretative Guide to the OECD Social Expenditure Database (Gwida Interpretattiva għad-Database tan-Nefqa Soċjali tal-OECD), OECD, 2007, p. 14). [26] Dan ifisser l-infiq kollu fi flus kontanti li jikkumpensa għall-qgħad. Dan jinkludi pagamenti għat-telf ta’ impjieg mir-riżorsi pubbliċi kif ukoll pensjonijiet lill-benefiċjarji qabel ma jilħqu l-età tal-pensjoni "standard" jekk dawn il-pagamenti jsiru minħabba li ma jkollhomx xogħol jew inkella għal raġunijiet tal-politika tas-suq tax-xogħol (An Interpretative Guide to the OECD Social Expenditure Database (Gwida Interpretattiva għad-Database tan-Nefqa Soċjali tal-OECD), OECD, 2007, p. 15). [27] Ara r-rapport ta’ evalwazzjoni ta’ nofs il-perjodu, it- 8 ta’ Diċembru 2011, p. 42. L-evalwazzjoni ta’ nofs il-perjodu li ġiet prodotta għall-Kummissjoni, kienet ibbażata fuq kampjun ta’ 15-il każ approvati qabel ma daħlet fis-seħħ l-emenda tal-2009 għar-Regolament dwar il-FEG. [28] Ara wkoll it-Tabella 4. [29] L-Artikolu 7(1) ta’ COM(2011) 608 final. [30] Il-każ Steiermark. [31] Din ir-rata kienet koeffiċjent ikkalkulat abbażi ta’ stħarriġ li sar fuq it-telefown għall-applikazzjoni ta’ Nokia. Sussegwentement il-koeffiċjent ġie applikat għall-każijiet l-oħra kollha tal-FEG fil-Ġermanja. [32] Il-paragrafu 28 tal-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja tajba, 2006/C 139/01. [33] Ara l-Artikoli 13 sa 15 tar-Regoli ta’ Proċedura tal-Kummissjoni (C(2000) 3614 tat- 8 ta’ Diċembru 2000), kif emendati bid-Deċiżjoni tal-Kummissjoni 2010/138/Euratom tal- 24 ta’ Frar 2010 (ĠU L 55, 5.3.2010, p. 60). --------------------------------------------------